Ek moet rustig raak … – Kankerbossie
Ek moet rustig raak …
Februarie 5, 2019 Februarie 5, 2019 Maryke van Rensburg
Tantrums is nie mooi nie en ek is nie meer twee jaar oud nie.
Gister, na my mini-tantrum oor die water, het ek heel rustiger geraak toe hulle die skedule van Johan se afsprake vir my gee. Toe voel dit asof ek nou weet. Elke dag netjies uiteengesit en ek dink by myself … jy het nog geen geduld aangeleer nie … en ek het mos besluit – as daar een ding is wat ek uit die ervaring gaan leer – is dit geduld.
Wel, tot die 14de Maart moet Johan dus gaan vir bestraling, elke dag van die week wat dan Donderdae ook 'n Chemo sessie insluit. Dit freak my uit aan die een kant, maar aan die ander kant, ten minste is daar nou uiteindelik 'n plan en 'n plan … het 'n resultaat, en dit is waarheen ons oppad is.
Soos baie ander mense, is ek ook van die wat hospitale haat. Ek dink dis die een plek waar jy van jou menswaardigheid gestroop word en dit maak my kriewelrig, maar ek sal moet leer om dit te hanteer, ter wille van Johan. Want ek kan sien my tantrums ontstel hom meer en meer.
Iederwel, die pretjie van die wilgerboom is vir my verskriklik oulik (self geneem) en dit lyk soos twee wilgebome wat saamgesnoer is. En dit is hoe ek hierdie pad moet stap … saamgesnoer met my man en die buitefaktore wat hom gesond moet maak.